Íþróttapistill dagsins kemur inn á íþróttapólitík. Pia Johansen formaður danska sundsambandsins lýsir því nefnilega yfir í dönskum fjölmiðlum í dag að fari svo að rússnesku sundfólki verði leyfður keppnisréttur á HM í 50 metra laug í sumar gætu Danir sniðgengið mótið.
FINA, Alþjóða sundsambandið hefur ekki gengið eins langt og mörg önnur alþjóðleg íþróttasambönd gagnvart Rússum og Hvítrússum vegna stríðsins í Úkraínu. Vissulega er keppendum frá þjóðunum bannað að keppa undir fánum Rússlands og Hvíta-Rússlands. Hins vegar er enn inni sá möguleiki að Rússar og Hvítrússar geti keppt sem óháðir íþróttamenn undir fána FINA. Það telur Pia Johansen óásættanlegt og hefur því nú hótað sniðgöngu Dana á HM verði Rússum og Hvítrússum leyfð þátttaka á mótinu, sama undir hvaða fána.
Og áfram með samspil mannréttinda og íþrótta. Louis van Gaal, landsliðsþjálfari hollenska karlalandsliðsins í fótbolta og einn af þeim þekktari í þjálfarabransanum gagnrýnir að heimsmeistaramótið í ár verði haldið í Katar. Ekkert annað en peningar stjórni því að HM verði í Katar. Van Gaal lýsti því yfir á blaðamannafundi í gær að honum þætti það algjörlega fáranlegt að halda HM í fótbolta í Katar. Hollendingar verða þó meðal keppnisþjóða á HM í Katar, en þeir misstu af síðasta heimsmeistaramóti árið 2018 í Rússlandi.
Bandaríski kylfingurinn Phil Mickelson verður ekki með á fyrsta risamóti ársins í golfi, Masters mótinu. Mickelson hefur þrisvar unnið þetta sögufræga mót og verið með á öllum Masters-mótum frá árinu 1994. Þetta hefði því verið þrítugasta mótið í röð sem hann hefði leikið með. Mickelson lét hafa eftir sér nýlega umdeild ummæli um Saudi-Arabíu sem hafa valdið miklu fjaðrafoki og hafa væntanlega sitt að segja í því að hinn 51 árs Mickelson tekur ekki þátt í Masters mótinu í ár.

Formaður danska sundsambandsins lýsir því yfir í dönskum fjölmiðlum í dag að fari svo að rússnesku sundfólki verði leyfður keppnisréttur á HM í sundi í sumar, kynnu Danir að sniðganga mótið.